Broj: 01/5-02-1741-1/23

Sarajevo, 20. 6. 2023. godine

**ZASTUPNIČKOM DOMU**

**PARLAMENTA FEDERACIJE BiH**

Povjerenstvo za sigurnost Zastupničkog doma Parlamenta Federacije Bosne i Hercegovine (u daljnjem tekstu: Povjerenstvo) održalo je **3. sjednicu u utorak, 20. 6. 2023. godine.** Sjednici je nazočio dovoljan broj članova Povjerenstva, tako da su ispunjeni uvjeti za pravosnažan rad u pogledu kvoruma i odlučivanja.

Prema jednoglasno utvrđenom dnevnom redu, Povjerenstvo je razmatralo:

1. Usvajanje Zapisnika s 2. sjednice Povjerenstva,
2. Informaciju o stanju sigurnosti - kriminaliteta na području Federacije BiH za razdoblje siječanj-prosinac 2022. godine,
3. Tekuća pitanja.

Na temelju članka 44. stavka 2., a u vezi s člankom 61. Poslovnika Zastupničkog doma Parlamenta Federacije BiH, Povjerenstvo podnosi sljedeće:

**I Z V J E Š Ć E**

***Ad-1* Usvajanje Zapisnika s 2. sjednice Povjerenstva**

Zapisnik s 2. sjednice Povjerenstva je jednoglasno usvojen.

***Ad-2***

 **Informacija o stanju sigurnosti - kriminaliteta na području Federacije BiH za**

 **razdoblje siječanj-prosinac 2022. godine**

Povjerenstvo za sigurnost nakon usmenog izlaganja Informacije o stanju sigurnosti - kriminaliteta na području Federacije BiH za razdoblje siječanj-prosinac 2022. godine, koje je održao federalni ministar unutarnjih poslova Ramo Isak te obavljene rasprave svih nazočnih članova Povjerenstva, članovi Povjerenstva za sigurnost primili su Informaciju k znanju.

Povjerenstvo za sigurnost jednoglasno je usvojilo sljedeće:

ZAKLJUČKE

1. Povjerenstvo za sigurnost inicira da, s članovima Povjerenstva za sigurnost Doma naroda Parlamenta Federacije BiH, dogovori zajedničku sjednicu s članovima Odbora za sigurnostNarodne skupštine Republike Srpske.
2. Povjerenstvo za sigurnost će inicirati zajedničku radnu sjednicu s federalnim ministrom unutarnjih poslova i njegovim suradnicima nakon isteka stotinu dana rada Vlade Federacije BiH.

Povjerenstvo za sigurnost smatra potrebnim značajno povećanje dodatnih sredstava za odgovarajuće opremanje Federalne uprave policije te stoga predlaže Zastupničkom domu Parlamenta FBiH da usvoji sljedeći:

**ZAKLJUČAK**

**Zastupnički dom Parlamenta Federacije Bosne i Hercegovine obvezuje Vladu Federacije BiH da osigura dostatna sredstva za odgovarajuće opremanje Federalne uprave policije.**

***Ad-3* Tekuća pitanja**

Predsjednik Povjerenstva upoznao je članove Povjerenstva o pozivu za suradnju, koji je uputio Međunarodni republikanski institut – IRI o temi desničarskog ekstremizma u BiH. Nakon sveobuhvatne rasprave svi nazočni članovi Povjerenstva su predložili da predstavnici Međunarodnog republikanskog instituta – IRI upute službeni dopis s materijalima o navedenoj temi, nakon čega će se izjasniti na sljedećoj sjednici Povjerenstva.

U skladu s člankom 53. Poslovnika Zastupničkog doma za izvjestitelja je određen Dragan Mioković, predsjednik Povjerenstva.

 PREDSJEDNIK POVJERENSTVA

 Dragan Mioković, v.r.